Erosio
Erosio sensu stricto est saxorum et solorum ab amnibus aquae destructio. Pharangia, valles fluviales aliaque formae litorales erosionis fructus sunt. Sensu latiore destructio a ventis vel a glaciariis vel a fluctibus marinis erosio nominatur (vide denudatio). Aqua fluens non vi chemica, ut ferrum corrodit, sed impetu mechanico et particulis, quas fert, humum et saxa diluit. Si velocitas aquae fluentis magnitudine quadam minor est, materies non diluitur; sed torrentes citi et fortes alveum et litora erodunt. Plantarum radices erosionem prohibent, sed humus a plantis denudatus facile ab imbribus erodi incipit.